b'\n_START_ARTICLE_\nMG Rover Group\n_START_SECTION_\nYhti\xc3\xb6n historia\n_START_PARAGRAPH_\nMG Rover muodostettiin osasta entisen Rover Groupin henkil\xc3\xb6autojen massavalmistuksen liiketoimintaa, josta BMW hankkiutui eroon vuonna 2000 huomattavien rahallisten tappioiden ja pienenevien markkinaosuuksien johdosta. BMW oli hankkinut Rover Groupin omistukseensa British Aerospacelta vuonna 1994, ja se oli sen j\xc3\xa4lkeen myynyt yhti\xc3\xb6n Land Rover -liiketoiminnot Fordille sek\xc3\xa4 erottanut uuden MINIn valmistuksen uuteen tyt\xc3\xa4ryhti\xc3\xb6\xc3\xb6n, joka sijaitsi Cowleyssa, Oxfordshiressa._NEWLINE_MG Rover otti hoitaakseen j\xc3\xa4ljelle j\xc3\xa4\xc3\xa4neet osat entisen Rover Groupin henkil\xc3\xb6autojen massatuotannosta valmistuksen sijoittuessa Longbridgen tehtaille Birminghamiin.\n_START_SECTION_\nPhoenix Venture Holdings Ltd\n_START_PARAGRAPH_\nPhoenix Venture Holdings (PVH) oli brittil\xc3\xa4inen yhti\xc3\xb6, joka syntyi varta vasten kootun liikemieskonsortion aikaansaamana. Konsortion johdossa toimi entinen Roverin toimitusjohtaja John Towers, ja muut j\xc3\xa4senet olivat Peter Beale, Nick Stephenson ja John Edwards. Kevin Howe nimitettiin MG Roverin toimitusjohtajaksi (Managing Director) hein\xc3\xa4kuussa 2000. Kun BMW ilmaisi halunsa luopua Rover Group -toiminnoista, luotiin monimutkainen sopimusj\xc3\xa4rjestely, jolla yhti\xc3\xb6 siirtyi PVH:n omistukeen nimellisest\xc3\xa4 kymmenen (10) punnan kauppahinnasta. Sopimus sis\xc3\xa4lsi tuotemerkkien ja omaisuuden kaupan lis\xc3\xa4ksi 500 miljoonan punnan my\xc3\xb6t\xc3\xa4j\xc3\xa4iset, jotka BMW antoi PVH:lle. Omistusoikeus siirtyi vuonna 2000, ja autojen valmistus alkoi MG Rover -yhti\xc3\xb6n nimen alla. Huhtikuun 8. p\xc3\xa4iv\xc3\xa4n\xc3\xa4 vuonna 2005 MG Rover ja siihen kuuluvat tyt\xc3\xa4ryhti\xc3\xb6t ilmoittivat olevansa vararikossa._NEWLINE_Nelj\xc3\xa4 vuotta kest\xc3\xa4neiden ja 16 miljoonaa puntaa maksaneiden tutkimusten j\xc3\xa4lkeen Britannian hallitus julkaisi raportin koskien yhti\xc3\xb6n romahdusta. Raportissa k\xc3\xa4siteltiin vain yhti\xc3\xb6n johdon toimia MG-Roverin elinaikana, ja siit\xc3\xa4 k\xc3\xa4y mm. ilmi ett\xc3\xa4 johtoviisikko oli nostanut 42 miljoonaa puntaa yhti\xc3\xb6st\xc3\xa4 palkkoina ja el\xc3\xa4kkein\xc3\xa4 ennen romahdusta._NEWLINE_Raportissa otettiin my\xc3\xb6s kantaa Nick Stephensonin ja kiinalaisen tohtori Qu Lin seurustelusuhteeseen. T\xc3\xa4lle oli maksettu yli 1,6 miljoonaa puntaa konsulttipalkkioina 15:n vararikkoa edelt\xc3\xa4neen kuukauden aikana. Juuri t\xc3\xa4m\xc3\xa4n ajanjakson aikana MG Rover ja NAC k\xc3\xa4viv\xc3\xa4t fuusioneuvotteluja. Tutkimusten aikana k\xc3\xa4vi ilmi, ett\xc3\xa4 Peter Beale oli asentanut yhti\xc3\xb6n johdon tietokoneisiin Evidence Eliminator -ohjelman, jolla saadaan tietoja pysyv\xc3\xa4sti poistettua koneilta. My\xc3\xb6hemmin tutkijat mainitsivat Bealen antaneen kuulusteluissa v\xc3\xa4\xc3\xa4ri\xc3\xa4 lausuntoja._NEWLINE_Vastineessaan yhti\xc3\xb6n johto syytti poliitikkoja oman likapyykkins\xc3\xa4 pesemisest\xc3\xa4 sek\xc3\xa4 noitavainosta, koska raportissa ei puututtu hallituksen avainministereiden toimiin ennen romahdusta._NEWLINE_Joka tapauksessa, PVH:n ottaessa MG Roverin hallintaansa vuonna 2000 yhti\xc3\xb6n tappiot saman vuoden kahdeksalta ensimm\xc3\xa4iselt\xc3\xa4 kuulta olivat arviolta 400 miljoonaa puntaa. Vuoteen 2004 menness\xc3\xa4 tappiot olivat pienentyneet 80 miljoonaan puntaan, mutta voittoa yhti\xc3\xb6 ei tehnyt ikin\xc3\xa4._NEWLINE_Myynnin kannalta MG Roverin paras vuosi oli yhti\xc3\xb6n ensimm\xc3\xa4inen t\xc3\xa4ysi toimintavuosi 2001: tuolloin saatiin myyty\xc3\xa4 yli 170 000 autoa. Loppua kohden myynti laski, ja vuonna 2004 se oli noin 120 000 autoa._NEWLINE_Yhti\xc3\xb6 lopetti toimintansa huhtikuun 8. p\xc3\xa4iv\xc3\xa4n\xc3\xa4 vuonna 2005, kun pitk\xc3\xa4\xc3\xa4n neuvoteltu fuusio SAIC:n kanssa kariutui. Yhti\xc3\xb6n velat olivat tuolloin noin 1,4 miljardia puntaa._NEWLINE_Konkurssin seurauksena yli 6\xc2\xa0000 ty\xc3\xb6ntekij\xc3\xa4\xc3\xa4, jotka olivat suoraan tehtaan palveluksessa, menetti ty\xc3\xb6paikkansa. On arvioitu, ett\xc3\xa4 alinhankintaketju sek\xc3\xa4 muu tehtaaseen v\xc3\xa4lillisesti liittyv\xc3\xa4 toiminta ty\xc3\xb6llistiv\xc3\xa4t noin 25 000 henkil\xc3\xb6\xc3\xa4. MG Roverin konkurssi aiheutti yli 30 000 ty\xc3\xb6paikan menetyksen hetkess\xc3\xa4.\n_START_SECTION_\nTuotantomallien kaupallinen menestys\n_START_PARAGRAPH_\nMG Roverin tuotanto k\xc3\xa4sitti viisi mallia: Minin, Rover 25:n, Rover 45:n, Rover 75:n ja MG F:n sek\xc3\xa4 25:een perustuvan umpikylkisen vanin. Mini\xc3\xa4 valmistettiin v\xc3\xa4liaikaisen lisenssin alla yhti\xc3\xb6n viiden ensimm\xc3\xa4isen toimintakuukauden aikana. Sen valmistus oli muutenkin supistunut vuoden 1980 j\xc3\xa4lkeen pieniin tilaussarjoihin. Alkuper\xc3\xa4isen Minin valmistuksen loputtua BMW piti nimen ja valmistusoikeudet itsell\xc3\xa4\xc3\xa4n, ja se lanseerasi vuonna 2001 markkinoille t\xc3\xa4ysin uuden MINIn._NEWLINE_Rover 25 ja Rover 45 olivat malleina jo hivenen vanhenevia huolimatta niille annetusta kasvojenkohotuksesta, ja niiden tuotantoa v\xc3\xa4hennettiin kysynn\xc3\xa4n laskiessa. Rover 25 oli ollut Britannian eniten myyty automalli huhtikuussa 2000. Sen sijaan vasta noin vuoden ik\xc3\xa4inen Rover 75 l\xc3\xa4hti hitaan alun j\xc3\xa4lkeen myym\xc3\xa4\xc3\xa4n hyvin. Tuotannon siirrytty\xc3\xa4 Cowleyst\xc3\xa4 Longbridgeen markkinoille tuotiin 75:n estate-malli. MG F:n seuraajaksi esitelty MG TF oli selke\xc3\xa4sti pienten tuotantom\xc3\xa4\xc3\xa4rien erikoismalli.  Sekin oli kuitenkin luokassaan myydyimpi\xc3\xa4 malleja aina vuonna 1995 tapahtuneesta ensiesittelyst\xc3\xa4\xc3\xa4n alkaen._NEWLINE_Rover 25:n ja Rover 45:n urheilullisemmat versiot MG ZR ja MG ZS vakuuttivat ostavan yleis\xc3\xb6n ensiesittelyst\xc3\xa4\xc3\xa4n 2001 l\xc3\xa4htien. Samoin Rover 75:n urheiluversio MG ZT nautti kohtalaista suosiota._NEWLINE_Mallisto laajeni vuonna 2003 pienen CityRover-mallin sek\xc3\xa4 tehtaan lippulaivaksi suunnitellun MG XPower SV:n esittelyiden my\xc3\xb6t\xc3\xa4. Yhti\xc3\xb6n pettymykseksi kumpainenkaan malli ei saanut osakseen myyntimenestyst\xc3\xa4, jollaista oli toivottu.'